
Proletariaadi tänav L2 maaüksuse munitsipaalomandisse
taotlemine ja sihtotstarbe määramine 

1. Asjaolud ja menetluse käik 
Linna tänavarajatise aluse (osa Proletariaadi tänavast) ja selle teenindamiseks vajaliku maa munitsipaliseerimise menetluse algatamiseks moodustatakse maaüksus pindalaga 6 000 m2. Narva Linnavalitsuse 10.02.2016.a korraldusega nr 149-k on maaüksusele määratud aadress Narva linn, Proletariaadi tänav L2. Maaüksuse piirid ja suurus on 16.02.2016.a kooskõlastatud Ida-Viru maavanema poolt. 

Juhindudes Vabariigi Valitsuse 02.06.2006.a määruse nr 133„Maa munitsipaalomandisse andmise kord“ §6 lõikest 1, mille kohaselt taotletakse maa munitsipaalomandisse volikogu vastava otsuse alusel, tuleb vastu võtta otsus Proletariaadi tänav L2 maaüksuse pindalaga 6 000 m2 Narva linna munitsipaalomandisse taotlemiseks. 

Lähtudes Vabariigi Valitsuse 02.06.2006.a määruse nr 133 „Maa munitsipaalomandisse andmise kord“ § 6 lõike 3 punktist 6, mille kohaselt munitsipaalomandisse taotluse toimik peab sisaldama kohaliku omavalitsusüksuse otsust sihtotstarbe määramise kohta, tuleb määrata Proletariaadi tänav L2 maaüksusele maa sihtotstarbe. 
2. Õiguslikud alused
2.1 Asjaõigusseaduse rakendamise seaduse §13 lõike 3 kohaselt ehitise omanikul on õigus saada maa omanikuks maareformi seaduses sätestatud alustel ja korras.

2.2 Maareformi seaduse § 28 lõike 1 punkti 1 kohaselt antakse linna omandisse munitsipaalomandisse jäävate hoonete ja rajatiste alune ning neid teenindav maa.

2.3 Kohaliku omavalitsuse korralduse seaduse § 22 lõike 1 punkti 37 kohaselt kuuluvad volikogu ainupädevusse muud seadusega antud küsimused.

2.4 Juhindudes maakatastriseaduse § 18 lõikest 6, Vabariigi Valitsuse 02.06.2006.a määrusest nr 133 “Maa munitsipaalomandisse andmise kord”, Vabariigi Valitsuse 23.10.2008 määrusest nr 155 „Katastriüksuse sihtotstarvete liigid ja nende määramise kord”, Narva Linnavolikogu 24.01.2013.a otsusega nr 3 kehtestatud Narva linna üldplaneeringust.

3. Otsus
3.1 Taotleda Narva linna munitsipaalomandisse Proletariaadi tänav L2 maaüksus (lisa 1), ligikaudse 
 pindalaga 6 000 m2. 
3.2 Määrata Proletariaadi tänav L2 maaüksusele maa sihtotstarbeks transpordimaa (007;L).

4. Rakendussätted

4.1 Linnavalitsusel esitada maavanemale käesoleva otsuse punktis 3.1 nimetatud maa munitsipaliseerimiseks taotlus koos kõigi vajalike lisamaterjalidega.
4.2 Maavanema jaatava vastuse korral moodustada linnavalitsusel käesoleva otsuse punktis 3.1 nimetatud katastriüksus vastavalt Vabariigi Valitsuse 29.04.1997 määruse nr 88 „Plaani- või kaardimaterjali alusel katastriüksuse moodustamise korra kinnitamine” ning esitada katastritoimik registreerimiseks Maa-ameti Ida-Viru katastribüroosse.

4.3 Otsus jõustub teatavakstegemisest.

4.4 Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates teatavakstegemise päevast.

